Notum sit omnibus quod Rainardus de Nucerio-Castro, eo tempore quo monachus effectus est, filiumque suum Oliverum ad monachatum, et uxorem suam in præbendam æcclesiæ Molismensis tradidit, concessit Deo et Sanctæ-Mariæ Molismensi, inter cæteras terras que dedit, totum alodium suum de Sineveio, in terris et in pratis; quicquid etiam possidebat in villa quæ Janniacus dicitur, similiter in terris in pratis et decimis. Quod laudaverunt filii ejus Desirius (sic), Hugo, Liguinus; minor autem filius, Teodericus nomine, qui tunc puer erat, postea laudavit, audiente Havino de Curte. Illud vero donum quod diximus de villa Janniaco laudavit Desirius Calvus et alius Desiderius, filius ipsius Rainaldi, et etiam partes suas Sancte-Mariæ concesserunt, laudante Willermo, comite Tornodorensi, de cujus casamento erat, qui pro hac concessione XXX solidos a monachis acceperunt. Testes sunt Achierus de Sineveio, Ricardus de Capella, Ansierus de Lannia, Robertus Gazels et Burdinus, frater ejus. Concessit etiam isdem Rainardus quicquid habebat ad Capellam et ad Floriacum.